Drie vas voor hulle renoster kon stroopFoto: Brocken Inaglory, Wikimedia Commons Drie verdagtes het Dinsdag in die landdroshof in Modimolle verskyn nadat hulle ŉ renoster op ŉ plaas in Marken, Limpopo, wou skiet en stroop. “Die verdagtes is Sondagmiddag in hegtenis geneem nadat die polisie inligting ontvang het oor ŉ moontlike aanval op die plaas,” het kol. Ronel Otto, woordvoerder van die polisie, Dinsdag gesê. “Die polisie, lede van ŉ veiligheidsmaatskappy en die eienaar van die plaas het ure lank die gebied dopgehou en uiteindelik gesien hoe ŉ voertuig twee verdagtes aflaai en hoe hulle die plaas te voet betree.” Die verdagtes is ŉ kort rukkie agtervolg voordat hulle in hegtenis geneem is. “Die polisie het beslag gelê op ŉ jaggeweer, knaldemper en ŉ byl. Die bestuurder van die voertuig wat hulle afgelaai het, is later ook in hegtenis geneem en die voertuig is gekonfiskeer,” het Otto bygevoeg. Raymond Sithole (31), Ncena Mashele (27) en Hector Maluleke (26) staan tereg op aanklag van sameswering om ŉ renoster te stroop en die besit van ŉ onwettige vuurwapen en ammunisie. Hulle aansoek om borgtog is afgekeur en die saak is tot 11 Desember uitgestel vir verdere ondersoek.